ביום ראשון השבוע, נחנך גן שעשועים חדש, על שמו של שמעון פרס ז”ל, ראש ממשלת ישראל ונשיאה ה-9 של מדינת ישראל, שוחר השלום, הסובלנות ושיתוף הפעולה, במתחם אבו חג’ג’ הסמוך לשכונת רמת אלישיב, בצומת הרחובות גולומב והרב מרדכי אליהו.
הטקס התקיים במעמד ראש העיר, עו”ד יאיר רביבו, חברי המועצה עבד אזברגה, ג’מאל אבו סיאם, ורפי יקותיאל – המשנה לראש העיר, מנכ”ל העירייה אהרון אטיאס, יו”ר הועדה הממונה על המועצה הדתית עמרם אבגי, ועשרות תושבים וילדים משתי השכונות.
בשטח המתחם נסללה רחבת חניה גדולה, מגרש קטרגל עם רצפת אספלט נמתח בין שני שערים קבועים ותקניים ועל ידו נבנה מתקן שעשועים גדול ומאתגר לילדים.
סמי אבו חג’ג’, נציג התושבים, הודה לראש העיר על פועלו למען דיירי המתחם הערבי וביקש ממנו להמשיך בדרך זו ולפתח את שכונת ס”ח, פרדס שניר ושאר השכונות הערביות בעיר.
חבר מועצת העיר ג’מאל אבו סיאם, שיבח בדבריו את השקעתו של ראש העיר והדגיש בדבריו כי “אלו פרויקטים שעובדים עליהם חודשים ושנים. גם לחברי מועצת העיר לשעבר יש חלק גדול בה ומה שרואים כאן זו גם עבודה שלהם” בסיום דבריו פנה אבו סיאם לילדים שנכחו בטקס וביקש מהם לשמור היטב על המתקנים ועל הפארק – על מנת שכולם ייהנו ממנו.
ראש העיר יאיר רביבו סיפר כי כשנבחר לראשונה לראשות העיר, קיבל פניות מתושבי המתחם על שיטפונות, הצפות ובוץ בחורף וסיפר איך הורה בתחילה להכניס צינור ניקוז וביוב, שלא היה שם באותו שלב ואיך לאט לאט הוסיפו עוד ועוד אלמנטים לטובת פיתוח המתחם – עד להקמת הגינה החדשה. “הרבה שאלות משפטיות עלו בדרך, אך לבסוף הגענו לתוצאה מכובדת ויפה. ביקשתי שבגינה יהיה שילוב מתחמים – גם מגרש כדורגל לבני הנוער וגם מתקני שעשועים לילדים ואני מאמין שגם הגינה הזו תכיל שילוב ושכנות טובה בין דיירי המתחם ודיירי השכונה הסמוכה רמת אלישיב, ברוח השלום והאחווה של ראש הממשלה והנשיא התשיעי שמעון פרס ז”ל” אמר רביבו, ” גן השעשועים החדש, מבטא את הידידות, האחווה והרעות בעיר לוד, על פסיפס התרבויות הנפלא שבה, כחלק מפעילותנו לקירוב לבבות ולהשכנת שלום, לחיזוק האחווה והדו-קיום בין תושבי לוד הערבים והיהודים”.